Tom Cutler

Ez konteó!

A világ legvadabb
összeesküvés-elméletei

részlet

Athenaeum

A fordítás alapjául szolgáló mű:
Tom Cutler: It’s a Conspiracy!
The world’s wildest conspiracy theories.
What they don’t want you to know.
And why the truth is out there.
© Tom Cutler 2021

Translation © Translated under licence from
HarperCollins Publishers Ltd.

Hungarian translation © Torma Péter, 2023
© Athenaeum Kiadó, 2023
Minden jog fenntartva.

Kiadta az Athenaeum Kiadó,
az 1795-ben alapított Magyar Könyvkiadók és Könyvterjesztők Egyesülésének tagja.
1086 Budapest, Dankó u. 4–8.
www.athenaeum.hu
www.facebook.com/athenaeumkiado

ISBN 978 963 543 362 9

Felelős kiadó: Dian Viktória
Felelős szerkesztő: Besze Barbara
Szerkesztette: Papp Sándor Zsigmond
Műszaki vezető: Dubecz Adrienn
Borítóterv: Földi Andrea

Elektronikus változat
eKönyv Magyarország Kft.
www.ekonyv.hu
Készítette: Ambrose Montanus

Tartalom

Előszó

I. ELTERVEZETT HALÁL – Gyilkosságokkal és merényletekkel kapcsolatos összeesküvés-elméletek

Egy hercegnő halála

Isten bankárának meggyilkolása

Marilyn Monroe rejtélyes halála

Merénylet John F. Kennedy ellen

II. VAN VALAKI ODAKINT? – Ufókkal és idegen lényekkel kapcsolatos összeesküvés-elméletek

A roswelli eset

Men in Black

Az 51-es körzet

III. JÁRKÁLÓ HALOTTAK – Homályos halálesetek és hátborzongató hasonmások

A konteóterjesztő Alex Jones valójában egy humorista

Avril Lavigne klónozása

A Király visszatér

Paul McCartney halott

IV. MEGGYULLAD A KANÓC – Történelmi összeesküvések

A lőporos összeesküvés

Az egyiptomi piramisok

A templomos lovagok

Ki írt Shakespeare nevében?

V. HADIÖSVÉNYEN – Katonai összeesküvések

Időjárás-irányítás

A hulla, aki átverte Hitlert

A bűzlé és a melegbomba

VI. A MIKROSZKÓP ALATT – Tudományos és egészségügyi összeesküvések

A laposföld hívei

A sosemvolt holdra szállás

Vízfluorozás

„Halálos” vakcinák

Az üreges Föld

Covid–19: vírusként terjedő összeesküvések

VII. NAGY TESTVÉR SZEMMEL TART – Belső munkák és piszkos kormányzati trükkök

Új Világrend

Szeptember 11.

A nagy Brexit-buheráló összeesküvés

A Watergate-ügy

Fekete helikopterek

VIII. KI MOZGATJA A SZÁLAKAT? – A világot irányító titkos társaságok

A Bilderberg-csoport

A szabadkőművesek

Az illuminátusok

Icke-onográfia

IX. X-AKTÁK – A legképtelenebb összeesküvés-elméletek

A QAnon

Ál-Finnország

A „Pizzagate”

A Wayfair-összeesküvés

#FreeBritney

A denveri nemzetközi repülőtér

A pizzaszeletek ármánya

A dihidrogénmonoxid-összeesküvés

William Ockham emlékének

Az ember szinte soha nem a bizonyítékok alapján dönti el, hogy miben hisz, hanem azon az alapon, hogy mi tetszik neki.

Blaise Pascal

Előszó

Csak mert paranoiás vagy, még nem biztos,
hogy nem vadásznak rád.

Ismeretlen

Ki ne szeretne egy jó kis összeesküvés-elméletet?! Ma, a tudomány korában, több mint háromszáz évvel a felvilágosodás után a felmérések szerint az amerikai felnőttek fele igaznak vél legalább egy ilyen teóriát, és több mint háromnegyedük hisz az angyalokban. Az összeesküvés-elmélet vagy konteó nem csupán annyit feltételez, hogy valaki összeesküvést sző másokkal, hanem azt is, hogy egy sötét és hatalmas szervezet ördögi cselfogások révén rendre kiszúr az egyszeri emberrel. Én minden konteót hajlandó vagyok elhinni – csak azokat nem, amelyek nem igazak. És éppen ez a bökkenő: hogyan különítsük el az igazat a hamistól?

A 14. században egy William of Ockham (vagy Occam, magyarul: Ockhami Vilmos) nevű ferences szerzetes beemelt a köztudatba egy azóta Occam borotvája néven elhíresült klassz kis elméletet, amelyről azt állította, hogy nagy hasznára volt, ha meg akart bizonyosodni arról, hogy valami igaz-e. Az elgondolása lényegében annyi, hogy az egymással vetélkedő magyarázatok közül valószínűleg a legegyszerűbb a helyes. Ötszáz év után Occam borotvája még mindig nagyon hasznos eszköz – de azért nem mindig. Csak hogy az egész végképp zavaros legyen, néha épp a legbonyolultabb magyarázat a helyes – mint például a Watergate-ügy esetében (lásd ott).

Mi az tehát, ami mindnyájunkat egy kicsit arra késztet, néhányunkat pedig nagyon, hogy a magunkévá tegyük ezeket az elképzeléseket? Normális esetben rendszerint azt fogadjuk el igaznak, ami bizonyítékokon alapul. Ha egy barátunk azt mondja, hogy esik, esélyes, hogy kinézünk az ablakon, és magunk is ellenőrizzük az állítást. De ha azt mondja, hogy a holdra szállást vélhetően csak eljátszották és a vakcinák veszélyesek, akkor már megeshet, hogy bemondásra elhisszük neki.

Úgy tűnik, hogy természetünknél fogva fogékonyak vagyunk az ilyen sztorikra, és manapság, amikor a világ gyors változásai, ijesztő összetettsége, a globális járványveszélyek, valamint politikai vezetőink emberi kvalitásaival és hozzáértésével kapcsolatos szörnyű aggályok gyötörnek bennünket, az összeesküvés-elméletek segítségével sok fáradságot megspórolhatunk.

Viren Swami, az Anglia Ruskin Egyetem szociálpszichológia professzora szerint a konspirációs gondolkodás társadalmi válságok idején felerősödik, amikor az emberek különösen vágynak arra, hogy értelmet és biztos pontokat találjanak az életükben, ezért hajlamosabbak elhinni, hogy az eseményeket sötét erők alakítják a jó és gonosz örökös harcában.

Sokak számára a politika már nem jobb- és baloldalról szól, hanem Rólunk és Róluk. Így fordulhat elő, hogy önkényuralmi szélsőjobberek összeállnak probiotikus ballibekkel, és együtt hirdetik, hogy küszöbön az apokaliptikus „szép, új világrend”, vagy azt, hogy Paul McCartney voltaképpen már csak egy hasonmás. Annyian estek bele a konteók nyúlüregébe, hogy a BBC már külön dezinformációs szakértőt alkalmaz.

Ha valaki abban hisz, hogy a Föld belül üreges, vagy Paul McCartney már évek óta halott, az tulajdonképpen még nem akkora gond. A gondok akkor kezdődnek, ha az összeesküvés-elméletek ártalmatlan ostobaságból kártékony kijelentésekbe csapnak át. A QAnon nevű online mozgalmat, amely 2016-ban a „Pizzagate-konteót” (lásd ott) kiötlötte, a közösségi oldalak és az FBI egyaránt fenyegetésként értékelik. A mozgalom létrejöttének alapja az az állítás volt, hogy Donald Trump titkos háborút vív a demokratákat, milliárdosokat és hollywoodi hírességeket is soraiban tudó „mélyállam” sátánista-pedofil összeesküvői ellen. A QAnon apostolai által hangoztatott nyilvánvaló badarságok vírusszerű terjedése elszánt, erős és összetartó közösséggé kovácsolta össze a követőiket.

Persze valahol minden összeesküvés-elmélet érdekes, sőt, a legjobbak egyenesen lenyűgözőek, ezért is maradt fenn ilyen sok közülük ennyire sokáig. A régi dajkamesékhez hasonlóan némelyikük valószínűleg igaz, mások akár igazak is lehetnek, és végül vannak köztük színtiszta kitalációk, bár azok is éppen olyan jók, mint a többi.

Ebben a könyvben felidézek néhányat Anglia, Európa és az – ezeknek különösen gazdag lelőhelyét jelentő – Egyesült Államok legbájosabb összeesküvés-elméletei közül. Mindenki megtalálhatja itt a neki tetszőt, hiszen mi lehetne jobb kikapcsolódás annál, mint fejest ugrani a nap huszonnégy órájában ömlő hírek rideg valóságából az űrből érkező gyíkemberek titkos társasága által irányított világba, amelyben Finnország kamu, Elvis viszont még köztünk jár, és egy memphisi tisztítóban centrifugázza a kőmosott farmerokat?

Egyes konteók és konteósok megnevettetik, mások elgondolkodtatják majd önöket, de oldalanként minimum egyszer kiszólnak majd a párjuknak, mert olyan fényes gyöngyszemre bukkantak, amit vele is muszáj megosztaniuk.

De mielőtt belekezdenének, fogadjanak meg egy jó tanácsot. Próbáljanak meg ellenállni a kísértésnek, hogy az első oldal előhegyeitől indulva egy lendülettel másszanak fel a csúcsra, ahogy mondjuk a Bovarynével tennék. Inkább használják úgy ezt a könyvet, mint a szaunát: merüljenek el valahol a gőzben, csapkodják meg magukat nyírfavesszővel, aztán csobbanjanak egyet odakint a jeges vízben. Utána próbálkozzanak valahol más helyen felütni. Ilyen kis adagokban remélhetően sikerül kellemesen elszakadniuk a mindennapok gondjaitól anélkül, hogy közben túlhevülnének.

Na de elég is a szócséplésből, csapják a fejükbe az alufóliasapkát, vegyenek jó nagy levegőt, és bátran vessék bele magukat Konteország ismeretlen vadonjába…

I.
ELTERVEZETT HALÁL

Gyilkosságokkal és merényletekkel kapcsolatos összeesküvés-elméletek

A bölcs ember hite arányos a bizonyítékokkal.

David Hume

Egy hercegnő halála

1997. augusztus 31-én, kevéssel éjfél után a harminchat éves Diana walesi hercegné és udvarlója, Dodi Fayed elhagyta a párizsi Ritz szállót, hogy egy közeli magánlakásra induljanak – mindkét ingatlan Dodi dúsgazdag édesapjának tulajdonában volt. Az épület előtt, a Vendôme téren úgy harminc paparazzo várta őket, hogy lőhessen egy fotót a celebpárról. E bűbájos úriemberek elkerülésére született meg a ravasz terv. Készenlétben állt egy csalijármű, amely a megadott jelre elindult a Ritz főbejárata elől, Dianát és Dodit ezután a hátsó bejáratnál vette fel és vitte el egy fekete Mercedes-Benz-szel a hotel helyettes biztonsági főnöke, Henri Paul.

A pár kocsija terv szerint el is indult, ám ahogy Párizs utcáin száguldott, motoron a nyomába eredtek a paparazzók, akik a csalijárgányt harsány „Nem most jöttünk le a falvédőről!” kiáltásokkal fogadták.

Nem sokkal fél egy előtt a Mercedes mintegy száz kilométeres óránkénti sebességgel száguldva, vagyis a megengedett sebességhatárt majdnem több mint kétszeresével átlépve, behajtott az Alma hídnál található sötét alagútba. Itt Paul elvesztette az uralmát a kocsi felett, amely nekirohant egy tartópillérnek, majd arról lepattanva az alagút falának csapódott.

A mentőautók hamar kiértek a helyszínre, ahol halottnak nyilvánították Fayedet és Pault. Diana valamennyire még tudott beszélni, de végzetes belső sérülést (egy szív közeli vénája repedt el) szenvedett. Kórházba szállították, ahol nem sokkal ezután meghalt. Gyorsan bebalzsamozták, ami lehetetlenné tette a további post mortem vizsgálatokat. Az autóban ült a testőre, Trevor Rees-Jones is, aki szintén súlyosan megsérült: összeroncsolódott az arca. A jármű utasai közül egyedül ő élte túl a balesetet, mert csak ő használta a biztonsági övet, a többiek nem voltak bekötve.

Az ezt követő vizsgálatok során Pault, aki körülbelül ötpohárkányi Ricard nevű, ánizs aromájú szeszes italt fogyasztott, kizárólagos felelőssé nyilvánították. A brit felsőbíróság végül nem tragikus balesetnek, hanem gondatlanságból elkövetett emberölésnek minősítette az esetet.

De nem telt bele sok idő, máris kérdések merültek fel azzal kapcsolatban, hogy mi is történt valójában aznap éjjel, hamarosan pedig szárnyra kaptak az összeesküvés-elméletek. A feltételezett elkövetők között ott volt Irán, a CIA, a militáns iszlamisták és a szabadkőművesek is, akik állítólag úgy rendezték meg a tragédiát, hogy az az egyik hírhedt jelképük, egy kőhíd alatt zajlódjon le. Ebben az elméletben mondjuk az az apró zavaró tényező, hogy a Pont de l’Alma alagút csupa beton és aszfalt, maga a híd pedig vasbetonból épült 1974-ben.

Az autóroncs vizsgálata során fehér festék nyomait találták a fekete karosszérián. Ez egy fehér Fiat Unóról került oda, és egyesek szerint ezzel a járművel kényszerítették arra a Mercedes sofőrjét, hogy félrekapja a kormányt, ami a végzetes ütközéshez vezetett. A Fiat állítólag egy fiatal taxisofőré volt, akit a tanúk úgy írtak le, mint egy „zaklatottan viselkedő férfit”, akit látni véltek a helyszínen. Ez a spekuláció azonban végül szintén kőfalba csapódott.

Mások szerint a valódi indíték Diana közismert taposóakna elleni kampányában keresendő, bár ennek a tiltakozásnak nem ő volt az egyetlen híres arca. Persze a világon soha senki nem kampányolt még ezen gusztustalan fegyverek mellett, kivéve természetesen a fegyverkereskedőket. A feltételezések szerint ők intézték el az úgynevezett „balesetet”, hogy véget vessenek a hercegné beszédeinek a témában, amelyek nem kifejezetten segítették elő az üzletüket.

De megvolt a véleménye az esetről a Líbiai Arab Dzsamahiríja „testvéri vezérének”, Kadhafi ezredesnek is. Ő azt fejtegette, hogy Diana halálát francia–angol összeesküvés okozta, amelyet azért szőttek, nehogy a gyönyörű és öntudatos hercegné feleségül menjen egy arabhoz. De hát Kadhafi közismerten fura szerzet volt. John Simpson, a BBC egykori külpolitikai szerkesztője 2001-ben megjelent, A Mad World, My Masters (Veszett a világ, uraim) című memoárjában felidézi, hogy a hosszú interjú során, amelyet egy forró sátorban készített vele, Kadhafi folyamatosan eregetett – méghozzá igen nagy élvezettel. Kissé felemelkedett a székéből, írja Simpson, „majd elengedett egy tizenöt-húsz másodpercig tartó mennydörgést, aztán elégedett arckifejezéssel visszaereszkedett”.

Gyanúsítható személyekben tehát nem volt hiány. A baj csak az, hogy valamennyien nem követhették el a dolgot. Bár még az is lehet, hogy Diana meg sem halt…

Lehetséges, hogy a hercegné megrendezte a saját halálát? Némelyek szerint a bizonyíték egyértelmű: ellentétben Teréz anyával – aki néhány nappal később hunyt el –, őt nem nyitott, hanem zárt koporsóban „temették” el. Ez volt talán mind közül a legsúlyosabb elképzelés, egy olyan amerikai észkombájntól származhatott, aki nem volt tisztában azzal, hogy Nagy-Britanniában a nyitott koporsós temetés ritka, mint a fehér holló; egyszerűen nem szokás, függetlenül attól, hogy a koporsóban királyi vagy közrendű személy fekszik-e.

De talán nem is Diana lehetett a célpont. Lehet, hogy Dodi volt az, akit híres édesapja, Mohamed ellenségei gyilkoltak meg?

Mohamed Al-Fayed e könyv írásának idején a kilencvenes éveit taposó, nagy hatalmú üzletember, aki jócskán szerzett magának ellenségeket az évek során, és akit megfosztottak a brit állampolgárságtól, miután kérdések merültek fel az ügyleteivel kapcsolatban. A sors különös iróniája, hogy ez az anglofil egyiptomi – aki a jól mutató „Al” előtagot a hetvenes évek elején biggyesztette a nevéhez – volt a felelős legnagyobb publicitást kapott összeesküvés-elméletért.

Hónapokkal a baleset után Al-Fayed a maga keresetlen stílusában kijelentette, hogy a végzetes ütközés egy összeesküvés eredménye volt, amelyet az MI6 szervezett meg az edinburgh-i herceg irányításával. A BBC szerint ezt a képzelgést Richard Tomlinson, a brit titkosszolgálat egykori tisztje is megerősítette. Az ex-ügynök állítólag azt mondta, hogy Henri Paul, a sofőr a titkosszolgálatnak dolgozott. Hozzátette, hogy a balesetben egy általa látott elképzelés köszönt vissza, amelyben stroboszkóppal vakították volna el egy külföldi államfő sofőrjét.

Al-Fayed azt állította, hogy Tony Blair miniszterelnök, az MI5, az MI6 és Nagy-Britannia franciaországi nagykövete mind benne voltak az összeesküvésben, Diana hercegné pedig „tudott róla, hogy Fülöp herceg és Károly herceg el akarják őt tenni láb alól”. Kijelentette azt is, hogy Károly herceg azért ölette meg a feleségét, hogy elvehesse „azt a krokodil” Camilla Parker Bowlest, ugyanakkor bizonyítékot nemigen mutatott fel a mese alátámasztására. Különös módon a herceg végül valóban feleségül vette Camillát. Most akkor fotósok voltak a száguldozó paparazzók, vagy képzett titkos ügynökök, egy úgynevezett „nedves” csapat tagjai, amelyet azért hívnak így, mert ahol bevetik, ott biztosan vér folyik?

Al-Fayed továbbfejlesztette az ötletét, és a Daily Expressnek már azt nyilatkozta, hogy Diana és Dodi épp be akarták jelenteni az eljegyzésüket, és a hercegné a halálakor gyermeket várt. Felmerült az az elképzelés is, hogy a királyi család nem szerette volna, hogy egyik beházasodott tagjának muszlim barátja legyen. Valamint az a gondolat sem volt rokonszenves nekik, hogy Anglia jövendő királyának, az anglikán egyház fejének muszlim mostohaapja legyen. Mások szerint nem a família vallásától, hanem Mohamed Al-Fayed személyétől fordult fel a gyomruk. De vajon a tény, hogy valaki bárdolatlanul viselkedik az asztalnál, elég ahhoz, hogy a királyi fanyalgók a titkosszolgálatokkal szövetkezve kinyírják a fiát a tulajdon menyükkel egyetemben? Ki lehet a megmondhatója?

A brit rendőrség 2004-ben „Paget hadművelet” néven nyomozást indított a különféle összeesküvés-elméletek kivizsgálására, a nyomozást végül a brit felsőbíróság 2008-as ítélete zárta le.

Forgalmazza:
eKönyv Magyarország Kft.
www.ekonyv.hu

Felhasznált betűtípusok
Cabin – SIL Open Font License
Noto Serif – Apache License 2.0
Petrona – SIL Open Font License